Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
4 Jije ta amɛ kɛ kunɔ ɔmɛ nɛ ngɛ nyɛ kpɛti ɔ jeɔ kɛ baa? Anɛ pi nyɛ he lo ɔ we akɔnɔ ɔmɛ nɛ a kɛ nyɛ hii ta hwue ngɛ nyɛ mi ɔ mi nɛ a jeɔ kɛ baa lo?
2 E jloɔ nyɛ, se kɛ̃ ɔ, nyɛ ná we. Nyɛ yaa nɔ nɛ nyɛ hii nimli gbee, nɛ nyɛ hɛ hii kɔe, se kɛ̃ ɔ, nyɛ nine nyɛ we nɛ e su nɔ. Nyɛ yaa nɔ nɛ nyɛ hii kunɔ nɔe nɛ nyɛ hii ta hwue. Nyɛ ná we akɛnɛ nyɛ bi we ɔ he je.
3 Ke nyɛ bi hu ɔ, nyɛ nine sui nɔ, ejakaa nyɛ ngɛ bie ngɛ yi mi tomi yayami ko he je, konɛ nyɛ kɛ ya tsu nyɛ he lo ɔ we akɔnɔ ɔmɛ a nya ní.
4 Gba puɛli, anɛ nyɛ li kaa je ɔ kɛ huɛ bɔmi ɔ peeɔ nɔ Mawu he nyɛlɔ lo? Enɛ ɔ he ɔ, nɔ fɛɛ nɔ nɛ e suɔ kaa e maa pee je ɔ huɛ ɔ, e ngɛ e he Mawu he nyɛlɔ pee.
5 Aloo anɛ nyɛ susu kaa yaka gu nɛ ngmami ɔ deɔ ke: “Mumi ɔ nɛ ba to si ngɛ wa mi ɔ yaa nɔ nɛ e kɛ hɛkɔ jloɔ ní” ɔ lo?
6 Se dloomi ɔ nɛ Mawu ngɔɔ kɛ haa a kle pe lɔ ɔ. Enɛ ɔ he ɔ, ngmami ɔ deɔ ke: “Mawu teɔ si kɛ woɔ he nɔ woli, se he si bali lɛɛ, e dlooɔ mɛ.”
7 Enɛ ɔ he ɔ, nyɛɛ ngɔ nyɛ he kɛ wo Mawu sisi; se nyɛɛ te si kɛ wo Abosiami, nɛ e maa tu fo kɛ je nyɛ he.
8 Nyɛɛ hɛ nyɛ kɛ su Mawu he, nɛ e maa hɛ lɛ kɛ su nyɛ he. Nyɛ fɔ nyɛ dɛ, nyɛ yayami peeli, nɛ nyɛ ha nɛ nyɛ tsui mi nɛ tsɔ, nyɛ yi mi enyɔɔnyɔtsɛmɛ.
9 Nyɛɛ hao nɛ nyɛɛ ye kɔmɔ nɛ nyɛ fo ya. Nyɛ ha nɛ nyɛ muɔmi ɔ nɛ plɛ pee kɔmɔ yemi, nɛ nyɛ nyami ɔ nɛ plɛ pee tsui yemi.
10 Nyɛɛ ba nyɛ he si ngɛ Yehowa hɛ mi, nɛ e ma wo nyɛ nɔ.
11 Nyɛmimɛ, nyɛ kpa munyu nɛ nyɛ hii tue kɛ hii nyɛ sibi sie ɔ. Nɔ fɛɛ nɔ nɛ e tuɔ munyu kɛ siɔ nyɛmi ko aloo e kojoɔ e nyɛmi ɔ, e tuɔ munyu kɛ siɔ mlaa, nɛ e kojoɔ mlaa. Ke amlɔ nɛ ɔ, o kojoɔ mlaa a, lɛɛ pi mlaa nɔ yelɔ ji mo, se mohu ɔ, kojolɔ.
12 Mlaa Wolɔ kɛ Kojolɔ kake pɛ lɛ ngɛ, nɔ nɛ lɛ nɛ e nyɛɔ heɔ nɔ yi wami nɛ e nyɛɔ kpataa nɔ hɛ mi hulɔ ɔ. Se moo lɛɛ, mɛnɔ ji mo nɛ o maa hi o nyɛmi kojoe?
13 Amlɔ nɛ ɔ, nyɛɛ ba, nyɛ nɛ nyɛ deɔ ke: “Mwɔnɛ ɔ aloo hwɔɔ ɔ, wa maa hia blɔ kɛ maa ya ma nɛ ɔ nɔ, nɛ wa ma ya ye jeha ngɛ lejɛ ɔ, nɛ wa maa ye jua, nɛ wa ma ná se” ɔ,
14 pohu nyɛ li bɔ nɛ nyɛ si himi ma ji ha hwɔɔ. Ejakaa nyɛ ji afua nɛ e woɔ be bɔɔ ko, kɛkɛ lɔ ɔ se ɔ, e laa.
15 Mohu ɔ, e sa nɛ nyɛ de ke: “Ke Yehowa suɔ ɔ, wa maa hi wami mi nɛ wa maa pee enɛ ɔ aloo enɛ ɔ.”
16 Se amlɔ nɛ ɔ, nyɛ siɔ nyɛ gugue ngɛ nyɛ he nɔ nɛ nyɛ woɔ kɛ fĩaa a mi. Jamɛ a fĩami ɔmɛ tsuo ji yayami.
17 Enɛ ɔ he ɔ, ke nɔ ko le bɔ nɛ a peeɔ nɔ́ nɛ da ha, se kɛ̃ ɔ, e pee we ɔ, e ji yayami kɛ ha lɛ.